钦定古今图书集成/明伦汇编/官常典/第222卷 > 吕公弼
## 钦定古今图书集成/明伦汇编/官常典/第222卷 > 吕公弼

按《宋史吕夷简传》：“夷简子公弼，字宝臣，赐进士出身，
积迁直史馆、河北转运使。自宝元、庆历以来，宿师备
边，既西北撤警，而将屯如故，民疲馈饷。公弼通御河
漕粟实塞下，冶铁以助经费，移近边兵就食京东，增
城卒，给板筑，蠲冗赋及民逋数百万。夷简之亡，仁宗
思之，问知公弼名，识于殿柱。至是，益材其为，擢都转”
运使，加龙图阁直学士、知瀛州，入权开封府。尝奏事
退，帝目送之，谓宰相曰：“公弼甚似其父。”改同群牧使，
以枢密直学士知渭、延二州，徙成都府。其治尚宽，人
疑少威断。营卒犯法当杖，捍不受，曰：“宁以剑死。”公弼
曰：“杖者国法，剑汝自请”，杖而后斩之。军府肃然。英宗
罢三司使蔡襄，召公弼代之。初，公弼在群牧时，帝居
藩，得赐马，颇劣，欲易不可。至是，帝谓曰：“卿曩岁不与
朕马，是时固已知卿矣。蔡襄主计，诉讼不时决，故多
留事。卿继其后，将何以处之？”公弼顿首谢，对曰：“襄勤
于事，未尝有旷失，恐言之者妄耳。”帝以为长者。拜枢
密副使。时言事者数与大臣异议去，公弼谏曰：“谏官、
御史为陛下耳目，执政为股肱。股肱耳目，必相为用，
然后身安而元首尊。宜考言观事，视其所以而进退
之。”彗出营室，帝忧之，同列请饬边备，公弼曰：“彗非小
变，陛下宜侧身修德，以应天戒，臣恐患不在边也。”神
宗立，司马光劾内侍高居简，帝未决。公弼曰：“光与居
简，势不两立。居简，内臣耳，而光中执法，愿陛下择其
重者。”帝曰：“然则当奈何？”公弼曰：“迁居简一官而解其
近职，光当无争。”从之。进枢密使。议欲并环庆、鄜延为
一路，公弼曰：“自白草西扺定远，中间相去千里，若合
为一路，猝有缓急，将何以应？”又欲下边臣使议之，公
弼曰：“庙堂之上不处决而诿边吏，可乎？”乃止。王安石
知政事，嗛公弼不附己，白用其弟公著为御史中丞
以偪之。公弼不自安，立上章避位，不许。陈升之建议，
卫兵年四十以上，稍不中程者，减其牢廪，徙之淮南。
公弼以为非人情，帝曰：“是当退为剩员者，今故为优
假，何所害？”对曰：“臣不敢生事邀名，正恐误国耳。既使
去本土，又削其廪，傥二十万众皆反侧，为之奈何？”韩
绛议复肉刑，公弼力陈不可，帝皆为之止。安石立新
法，公弼数言宜务安静，又将疏论之，从孙嘉问窃其
槀示安石，安石先白之，帝不乐，遂罢为观文殿学士、
知太原府。韩绛宣抚秦、晋，将取啰兀城，令河东发兵
二万趋神堂新路。公弼曰：“虏必设伏以待我，永和关
虽回远，可安行无患。”乃由永和。既而新路援兵果遇
伏，诏褒之。麟州无井，唯沙泉在城外，欲拓城包之，而
土善陷，夏人每至围城，人皆忧渴死。公弼用其僚邓
子乔计，仿古拔转法，去其沙，实以末炭，墐土于其上，
板筑立，遂包泉于中。自是城坚不陷，而州得以守。俄
以疾请知郑州。王韶取熙河，朝廷谋秦凤帅，帝曰：“公
弼在河东，方出师仓卒，时有缓御之能，宜使往。”乃拜
宣徽西院使、判秦州。帝疑其不肯行。公弼闻命即治
装，帝喜，召之入对，慰劳而遣之。既赴镇，羌董毡辄治
书称敕，公弼却之曰：“藩臣安得妄称敕？”董毡惧，自是
不复敢。才旬月，复以疾求解，为西太一宫使。薨，年六
十七，赠太尉，谥曰惠穆。